62024TJ0082_RES
Kawża T‑82/24
Amministrazzjoni of the State Border Guard Service of Ukraine
vs
L‑Uffiċċju tal‑Proprjetà Intellettwali tal‑Unjoni Ewropea
Sentenza tal-Qorti Ġenerali (It‑Tielet Awla) tat‑13 ta’ Novembru 2024
“Trade mark tal-Unjoni Ewropea – Applikazzjoni għat-trade mark figurattiva tal-Unjoni Ewropea RUSSIAN WARSHIP, GO F**K YOURSELF – Raġuni assoluta għal rifjut – Assenza ta’ karattru distintiv – Artikolu 7(1)(b) tar-Regolament (UE) 2017/1001 – Slogan politiku – Ugwaljanza fit-trattament – Prinċipju ta’ amministrazzjoni tajba – Artikolu 71(1) tar-Regolament 2017/1001”
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Trade marks li ma humiex ta’ karattru distintiv – Trade mark figurattiva RUSSIAN WARSHIP, GO F**K YOURSELF
(Regolament tal-Parlament Ewropew u tal-Kunsill 2017/1001, Artikolu 7(1)(b))
(ara l-punti 26 sa 34, 38 sa 41, 44 u 53)
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Trade marks li ma humiex ta’ karattru distintiv – Trade marks ikkostitwiti minn slogans politiċi – Slogan li jittrażmetti messaġġ prinċipali ta’ natura politika
(Regolament tal-Parlament Ewropew u tal-Kunsill 2017/1001, Artikolu 7(1)(b))
(ara l-punti 35 u 36)
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Motivazzjoni globali għall-prodotti u għas-servizzi kkonċernati kollha – Obbligu ta’ motivazzjoni ta’ rifjut ta’ reġistrazzjoni – Portata
(Regolament tal-Parlament Ewropew u tal-Kunsill 2017/1001, Artikolu 7(1) u l-ewwel sentenza tal-Artikolu 94(1))
(ara l-punt 37)
Trade mark tal-Unjoni Ewropea – Deċiżjonijiet tal-Uffiċċju – Prinċipju ta’ ugwaljanza fit-trattament – Prinċipju ta’ amministrazzjoni tajba – Prassi deċiżjonali preċedenti tal-Uffiċċju – Prinċipju ta’ legalità – Neċessità ta’ eżami strett u komplet f’kull każ konkret
(Regolament tal-Parlament Ewropew u tal-Kunsill 2017/1001)
(ara l-punti 49 sa 52)
Sunt
Permezz tas-sentenza tagħha, il-Qorti Ġenerali indirizzat, għall-ewwel darba, il-kwistjoni tal-possibbiltà ta’ reġistrazzjoni ta’ “slogan politiku” bħala trade mark.
Gwardja tal-fruntiera Ukraina, predeċessur legali tar-rikorrenti, Administration of the State Border Guard Service of Ukraine, ippreżenta lill-Uffiċċju tal-Proprjetà Intellettwali tal-Unjoni Ewropea (EUIPO) applikazzjoni għar-reġistrazzjoni tas-sinjal figurattiv “RUSSIAN WARSHIP, GO F**K YOURSELF” bħala trade mark tal-Unjoni Ewropea għal diversi prodotti u servizzi (
1
). L-eżaminatur ċaħad din l-applikazzjoni għal reġistrazzjoni fl-intier tagħha abbażi tal-Artikolu 7(1)(f) tar-Regolament 2017/1001 (
2
), li jipprovdi li r-reġistrazzjoni ta’ trademarks li jmorru kontra l-ordni pubbliku jew il-prinċipji aċċettati tal-moralità għandha tiġi rrifjutata. Ir-rikorrenti ppreżentat appell quddiem l-EUIPO mid-deċiżjoni tal-eżaminatur. Permezz tad-deċiżjoni kkontestata (
3
), il-Bord tal-Appell ċaħad l-appell minħabba li t-trade mark li għaliha saret l-applikazzjoni kienet nieqsa minn karattru distintiv għall-prodotti u għas-servizzi inkwistjoni u għalhekk ir-reġistrazzjoni tagħha kellha tiġi rrifjutata skont l-Artikolu 7(1)(b) tar-Regolament 2017/1001.
Il‑kunsiderazzjonijiet tal‑Qorti Ġenerali
Il-Qorti Ġenerali rrilevat li r-rikorrenti sostniet għalxejn li l-Bord tal-Appell wettaq żball billi kklassifika t-trade mark li għaliha saret l-applikazzjoni bħala “slogan politiku”.
Fil-fatt, il-frażi riprodotta fit-trade mark li għaliha saret l-applikazzjoni kienet intużat b’mod wiesa’, immedjatament wara l-ewwel użu tagħha, sabiex tiġbor appoġġ għall-Ukraina u għalhekk kienet saret, malajr ħafna, simbolu tal-ġlieda tal-Ukraina kontra l-aggressjoni tal-Federazzjoni Russa. Għalhekk, din il-frażi ntużat f’kuntest politiku, b’mod repetittiv u bl-għan li jiġi espress u promoss appoġġ għall-Ukraina. Tali sitwazzjoni kienet tikkorrispondi perfettament mad-definizzjoni tal-espressjoni “slogan politiku”, imressqa mir-rikorrenti stess fir-rikors tagħha, jiġifieri espressjoni, użata f’kuntest politiku jew soċjali, repetittiva ta’ idea jew ta’ għan, bl-iskop li tipperswadi lill-pubbliku jew grupp fil-mira fi ħdan dan il-pubbliku.
Il-frażi riprodotta fit-trade mark li għaliha saret l-applikazzjoni ġiet użata b’mod intensiv ħafna f’kuntest mhux kummerċjali u kienet ser tiġi neċessarjament assoċjata mill-qrib ħafna ma’ dan il-kuntest mill-pubbliku rilevanti. Fil-fatt, il-frażi riprodotta fit-trade mark li għaliha saret l-applikazzjoni saret malajr ħafna wieħed mis-simboli tal-ġlieda tal-Ukraina kontra l-aggressjoni Russa, assoċjat ma’ suldat tal-armata Ukraina u, għalhekk, mal-Ukraina. Minħabba l-portata tal-kopertura medjatika ta’ dan l-avveniment, din il-frażi kienet ser tiġi assoċjata ma’ dan il-mument storiku reċenti, magħruf sew mill-konsumatur medju tal-Unjoni.
F’dan ir-rigward, il-Qorti Ġenerali kkunsidrat li l-Bord tal-Appell ma wettaqx żball ta’ liġi meta qies li l-prinċipju ġenerali li l-pubbliku rilevanti ftit ikun attent fir-rigward ta’ sinjal li ma jagħtihx mal-ewwel indikazzjoni dwar l-oriġini tal-prodotti u tas-servizzi kkonċernati, peress li la jipperċepixxih u lanqas jimmemorizzah bħala trade mark, kien japplika wkoll għal sinjali li l-messaġġ prinċipali tagħhom ikun ta’ natura politika.
Issa, fid-dawl tal-funzjoni essenzjali ta’ trade mark, jiġifieri dik li tidentifika l-oriġini tal-prodott jew tas-servizz kopert minnha, sinjal ma jkunx kapaċi jissodisfa din il-funzjoni jekk il-konsumatur medju ma jipperċepixxix, fil-preżenza tiegħu, l-indikazzjoni tal-oriġini tal-prodott jew tas-servizz, iżda biss messaġġ politiku.
Fir-rigward tal-obbligu ta’ motivazzjoni, il-Qorti Ġenerali fakkret li, meta l-istess raġuni għal rifjut tiġi invokata għal kategorija jew għal grupp ta’ prodotti jew ta’ servizzi, l-awtorità kompetenti tista’ sempliċement tagħti motivazzjoni globali għall-prodotti jew għas-servizzi kkonċernati kollha. Huwa ċertament minnu li l-ġurisprudenza ppreċiżat li tali possibbiltà testendi biss għal prodotti u għal servizzi li jkollhom, bejniethom, rabta suffiċjentement diretta u konkreta, sal-punt li jifformaw kategorija jew grupp ta’ prodotti jew ta’ servizzi ta’ omoġeneità suffiċjenti. Madankollu, hija indikat li, sabiex jiġi evalwat jekk il-prodotti u s-servizzi jkollhomx, bejniethom, rabta suffiċjentement diretta u konkreta u jekk jistgħux jitqassmu f’kategoriji jew f’gruppi ta’ omoġeneità suffiċjenti, hemm lok li jittieħed inkunsiderazzjoni l-għan ta’ dan l-eżerċizzju li huwa intiż sabiex jippermetti u sabiex jiffaċilita l-evalwazzjoni in concreto tal-kwistjoni dwar jekk it-trade mark ikkonċernata mill-applikazzjoni għal reġistrazzjoni taqax jew le taħt waħda mir-raġunijiet assoluti għal rifjut. Barra minn hekk, it-tqassim tal-prodotti u tas-servizzi inkwistjoni f’wieħed jew f’diversi gruppi jew kategoriji għandu jsir, b’mod partikolari, abbażi tal-karatteristiċi li huma komuni għalihom u li għandhom rilevanza għall-analiżi tal-oppożizzjoni, jew le, għat-trade mark li għaliha saret l-applikazzjoni għall-imsemmija prodotti u servizzi, minħabba raġuni assoluta għal rifjut speċifika. Minn dan isegwi li tali evalwazzjoni għandha ssir in concreto għall-eżami ta’ kull applikazzjoni għal reġistrazzjoni u, fejn ikun il-każ, għal kull waħda mid-diversi raġunijiet assoluti għal rifjut eventwalment applikabbli.
F’dan il-każ, il-Bord tal-Appell ikkunsidra, fid-deċiżjoni kkontestata, li t-trade mark li għaliha saret l-applikazzjoni ma kinitx ser tiġi pperċepita, mill-pubbliku rilevanti, bħala li tindika oriġini kummerċjali. Barra minn hekk, huwa ppreċiża li l-frażi riprodotta fit-trade mark li għaliha saret l-applikazzjoni kienet, qabel kollox, interpretata bħala messaġġ politiku u li din il-perċezzjoni kienet identika għall-prodotti jew għas-servizzi kollha koperti minn din it-trade mark. Minn dan isegwi li l-Bord tal-Appell qies li l-prodotti u s-servizzi koperti mit-trade mark li għaliha saret l-applikazzjoni kienu jifformaw grupp suffiċjentement omoġenju, fid-dawl tar-raġuni assoluta għal rifjut li, fil-fehma tiegħu, ma kinitx tippermetti r-reġistrazzjoni tal-imsemmija trade mark.
Peress li l-Bord tal-Appell ikkunsidra, ġustament, li t-trade mark li għaliha saret l-applikazzjoni ma kinitx tiġi pperċepita, mill-pubbliku rilevanti, bħala indikazzjoni ta’ oriġini kummerċjali, iżda bħala messaġġ politiku li kien jippromwovi l-appoġġ għall-ġlieda tal-Ukraina kontra l-aggressjoni militari tal-Federazzjoni Russa, huwa seta’ validament jiġbor il-prodotti u s-servizzi kollha koperti mit-trade mark li għaliha saret l-applikazzjoni f’kategorija waħda, minkejja li kienu jippreżentaw karatteristiċi inerenti differenti.
Għaldaqstant, fid-dawl tal-ispeċifiċità tat-trade mark li għaliha saret l-applikazzjoni u tal-perċezzjoni identika tagħha mill-pubbliku rilevanti fid-dawl tal-prodotti u tas-servizzi kollha koperti mill-applikazzjoni għal reġistrazzjoni, il-Qorti Ġenerali ddeċidiet li l-Bord tal-Appell ma wettaqx żball ta’ evalwazzjoni meta qies li l-imsemmija prodotti u servizzi kienu jagħmlu parti minn grupp wieħed li għalih kienet tapplika, bl-istess mod, ir-raġuni għal rifjut li huwa kien invoka u li huwa kien ikkonkluda, ġustament, li t-trade mark li għaliha kienet saret l-applikazzjoni kienet nieqsa minn karattru distintiv fis-sens tal-Artikolu 7(1)(b) tar-Regolament 2017/1001.
(
1
)	Iktar speċifikament, it-trade mark li għaliha saret l-applikazzjoni kienet tindika l-prodotti u s-servizzi fil-klassijiet 9, 14, 16, 18, 25, 28 u 41, fis-sens tal-Ftehim ta’ Nice dwar il-klassifikazzjoni internazzjonali ta’ prodotti u servizzi għall-finijiet tar-reġistrazzjoni ta’ trade marks, tal‑15 ta’ Ġunju 1957, kif rivedut u emendat.
(
2
)	Regolament (UE) 2017/1001 tal-Parlament Ewropew u tal-Kunsill tal‑14 ta’ Ġunju 2017 dwar it-trademark tal-Unjoni Ewropea (ĠU 2017, L 154, p. 1).
(
3
)	Deċiżjoni tal-Ewwel Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) tal‑1 ta’ Diċembru 2023 (Każ R 438/2023‑1).